Etika 7. évfolyam – feladatsor

Tananyag: Vagyok, mint minden ember - A 7. évfolyamos etika tankönyv (FI-504030701) második leckéjének feldolgozása. Természetesen tankönyv nélkül is, más évfolyamokon is, osztályfőnöki órákon és szabadidőben is megoldható a feladatsor.

Szükséges eszközök: laptop, Szophoklész: Antigoné (részlet) - 1. sz. melléklet; nevek a csoportalakításhoz – 2. sz. melléklet; tulajdonságlista – 3. sz. melléklet;

Időtartam: 45 perc

1. szakasz: Gyökeres Kinga: A király tükre

A tanulók körben ülnek. Meghallgatjuk Gyökeres Kinga: A király tükre című meséjét. A mese meghallgatása után megbeszéljük, miről szólt a történet. Milyen volt a király, a szolgaleány? Mi a tükör szerepe a történetben? Mit jelent egymást meghallgatni? Mikor kell másokat meghallgatni? Mikor kell valamit és kinek feltétlenül elmondani?

2. szakasz: Emberi tulajdonságok

A tanulók körben ülnek.

Az első körben minden gyerek mond egy belső, pozitív emberi tulajdonságot, a második, fordított körben minden tanuló elmondja az általa mondott tulajdonság ellentettjét.

3. szakasz: Szophoklész: Antigoné

A tanulók körben ülnek.

a) Elolvassuk a lecke bevezető idézetét:

„Sok van, mi csodálatos,

de az embernél nincs semmi csodálatosabb…”

Szophoklész: Antigoné – részlet. Trencsényi-Waldapfel Imre fordítása

b) Megbeszéljük a lecke első feladatának kérdéseit:

* Egyetértetek-e az író mondatával?
* Mit gondoltok, hogyan folytatódhat a szöveg?
* Az ókori színdarab fordítója az ógörög deinosz kifejezést fordítja csodálatosnak. Ennek a szónak azonban nem ez az egyetlen jelentése. A szótárak a következő jelentéseit ismerik: hatalmas, ijesztő, veszélyes, különös, csodálatos, rendkívüli, szörnyű, furcsa. Az idézetben szereplő „csodálatos” szó helyére tegyetek be egy másikat, majd folytassátok a mondatot! Például: Sok van, mi furcsa, de az embernél nincs furcsább, mert…

c) Továbbolvassuk az idézetet, s közben megbeszéljük, Szophoklész miért látta csodálatosnak az embereket.

„Sok van, mi csodálatos,
De az embernél nincs semmi csodálatosabb.
Ő az: ki a szürke
Tengeren átkel,
A téli viharban
Örvénylő habokon,
S Gaiát, a magasztos istennőt,
Zaklatja a meg-megújulót
Évről évre az imbolygó ekevassal,
Fölszántva lovával a földet.

Szárnyas madarak könnyűszivű
Népére, az erdő vadjaira
Készítik a hurkot,
A sósvizü tengerben lakozó
Halakat hálóval fogja meg
A férfi, ki ésszel él.
Szolgáivá tette okos leleménnyel
A hegyek meg a rétek állatait,
A lobogóhajú paripának és a bikának
Nyakába vetette igáját.

És a beszédet és a széllel
Versenyző gondolatot meg a törvényt
Tanulja, a városrendezőt,
Lakhatatlan szirteken
Tűző nap forró sugarát s a fagyot
Kikerülni ügyes, mindenben ügyes,
Ha akármi jön, ám a haláltól
Nem tud menekülni,
De gyógyírt a nehéz nyavalyákra kigondol.

Ha tud valamit valaki,
Mesteri bölcset, újszerűt,
Van, ki a jóra, van, ki gonoszra tör vele.
Ki a földnek törvényeket ad,
Jogot, mit az isteni eskü véd,
Az a városban az első; de hazátlan,
Akinek jó, ami nem szép.
Tűzhelyemnél nincs helye.
Ne ossza meg tervét sem az velem, ki így cselekszik.”

d) A pedagógus elmeséli Antigoné történetét.

e) A tanulók névhúzással négy-ötfős csoportokat alakítanak. Nevek: Antigoné, Iszméné, Kreón, Haimón, Eurüdiké, Teiresziász.

f) A csoportok összegyűjtik a kihúzott személy jellemzőit, segédeszközként kapnak a tanulók egy tulajdonságlistát.

|  |
| --- |
| Tulajdonságlista |
| alapos | béketűrő |
| bőbeszédű | civakodó |
| óvatos | bölcs |
| durva | együttérző |
| elutasító | érdeklődő |
| félénk | felületes |
| gúnyos | hallgatag |
| tárgyilagos | érzékeny |
| határozott | hátráltató |
| igazságos | igazságtalan |
| jó modorú (kedves) | jó szándékú |
| makacs | családszerető |
| közönyös | megértő |
| megfontolt | meggondolatlan |
| modortalan | nyílt |
| rosszindulatú | segítőkész |
| szelíd | szókimondó |
| hiú | gátlástalan |
| szűkszavú | zárkózott |
| önző | bátor |
| megalkuvó | áldozatvállaló |
| zsarnoki | példamutató |

g) A csoportok csoportforgóban beszámolnak a munkájukról. Utána megbeszéljük, hogy a tulajdonságlistán található-e olyan tulajdonság, amelyet nem értenek.

4. szakasz: Önismeret

a) Minden tanuló a tulajdonságlistából egyéni munkával aláhúzza azokat a tulajdonságokat, amelyekről úgy gondolja, hogy jellemzik őt.

b) Önarckép-készítés, a gyerekek megrajzolják önarcképüket úgy, hogy a fejvázlatba az aláhúzott tulajdonságokat beépítik.

c) Saját csoportjukban megbeszélik a tanulók önarcképeit. A csoporttagok kiegészítik egymás munkáit újabb pozitív tulajdonságokkal úgy, hogy nyakat, törzset, kezet, lábat rajzolnak hozzá.

d) A tanulók visszaülnek a körbe. Azok a tanulók, akik vállalják, bemutatják a róluk készült képet.

5. szakasz: Összegzés. Legyünk mi a palota keleti szárnyának nagy tükre!

A tanulók körben ülnek. Feladat: Képzeljétek el, hogy ti vagytok a palota keleti szárnyának nagy tükre! Mit mesélnétek a szolgálólányból lett királynénak Antigonéról? Mi Antigoné történetének ma is aktuális tanulsága? Mit javasolna a tükör az önmagukat megismerni akaróknak? Miben segíthet egy tükör a reális énkép kialakításában?

1. sz. melléklet

[http://mek.niif.hu›](http://mek.niif.hu/00500/00500/00500.htm) Szophoklész: Antigoné - részlet

„Sok van, mi csodálatos,
De az embernél nincs semmi csodálatosabb.
Ő az: ki a szürke
Tengeren átkel,
A téli viharban
Örvénylő habokon,
S Gaiát, a magasztos istennőt,
Zaklatja a meg-megújulót
Évről évre az imbolygó ekevassal,
Fölszántva lovával a földet.

Szárnyas madarak könnyűszivű
Népére, az erdő vadjaira
Készítik a hurkot,
A sósvizü tengerben lakozó
Halakat hálóval fogja meg
A férfi, ki ésszel él.
Szolgáivá tette okos leleménnyel
A hegyek meg a rétek állatait,
A lobogóhajú paripának és a bikának
Nyakába vetette igáját.

És a beszédet és a széllel
Versenyző gondolatot meg a törvényt
Tanulja, a városrendezőt,
Lakhatatlan szirteken
Tűző nap forró sugarát s a fagyot
Kikerülni ügyes, mindenben ügyes,
Ha akármi jön, ám a haláltól
Nem tud menekülni,
De gyógyírt a nehéz nyavalyákra kigondol.

Ha tud valamit valaki,
Mesteri bölcset, újszerűt,
Van, ki a jóra, van, ki gonoszra tör vele.
Ki a földnek törvényeket ad,
Jogot, mit az isteni eskü véd,
Az a városban az első; de hazátlan,
Akinek jó, ami nem szép.
Tűzhelyemnél nincs helye.
Ne ossza meg tervét sem az velem, ki így cselekszik.”

2. sz. melléklet

Nevek a csoportalakításhoz

|  |  |  |
| --- | --- | --- |
| Antigoné | Iszméné | Kreón |
| Haimón | Eurüdiké | Teiresziász |

3. sz. melléklet

|  |
| --- |
| Tulajdonságlista |
| alapos | béketűrő |
| bőbeszédű | civakodó |
| óvatos | bölcs |
| durva | együttérző |
| elutasító | érdeklődő |
| félénk | felületes |
| gúnyos | hallgatag |
| tárgyilagos | érzékeny |
| határozott | hátráltató |
| igazságos | igazságtalan |
| jó modorú (kedves) | jó szándékú |
| makacs | családszerető |
| közönyös | megértő |
| megfontolt | meggondolatlan |
| modortalan | nyílt |
| rosszindulatú | segítőkész |
| szelíd | szókimondó |
| hiú | gátlástalan |
| szűkszavú | zárkózott |
| önző | bátor |
| megalkuvó | áldozatvállaló |
| zsarnoki | példamutató |